રવિવારે વડાપ્રધાન નરેન્દ્ર મોદી કર્ણાટકની એક દિવસીય મુલાકાતે હતા, વિધાનસભા ચૂંટણીઓને ધ્યાનમાં રાખતા પીએમની આ મુલાકાતને ખૂબ મહત્વપૂર્ણ માનવામાં આવી રહી છે. કર્ણાટકમાં જનસભા સંબોધિત કરી તેમણે કોંગ્રેસ પર આકરા પ્રહારો કર્યા હતા. પીએમ મોદીને સાંભળવા માટે મોટી સંખ્યામાં લોકો ઉમટી પડ્યા હતા. તેમણે નોટબંધીથી લઇને જીએસટી સુધીના તમામ મુદ્દાઓ પર કોંગ્રેસ તથા રાહુલ ગાંધી પર નામ લીધા વિના જ પ્રહારો કર્યા હતા. ઉજિરની જનસભામાં પીએમ મોદીએ કહ્યું કે, કાશ્મીરમાં આઝાદી માંગી રહેલા લોકો સાથે એ લોકો સૂર મિલાવી રહ્યા છે, જેઓ પોતે સત્તામાં હતા. કાશ્મીર પર આવા નિવેદનો આપતાં તેમને શરમ નથી આવતી. દેશની અખંડતા-એક્તાનો વિનાશ અમે નહીં થવા દઇએ. કાશ્મીર ભારતનું અભિન્ન અંગ છે, જેને કોઇ અલગ ન કરી શકે.